
הכנסת השש-עשרה






נוסח לא מתוקן

מושב רביעי

פרוטוקול מס'
מישיבת ועדת הכספים

יום שלישי, י"ט בכסלו התשס"ה (20 בדצמבר 2005), שעה 10:30

סדר היום: תקנות המים (תעריפי מים המסופקים מאת מקורות)(תיקון), התשס"ו-2005 ותקנות המים (היטלי הפקה)(תיקון), התשס"ו-2005.

נכחו:
חברי הוועדה:

יעקב ליצמן - היו"ר

חיים אורון

נסים דהן

אבשלום וילן

אליעזר כהן

יצחק כהן

מוזמנים:
עו"ד אורלי סלע – מ"מ יועצת משפטית, נציבות המים

זאב אחיפז – ממונה תכנון אזור צפוני, נציבות המים

עמי וייסמן – תקציבן, אגף החשב הכללי, משרד האוצר

ערן פולק – משרד האוצר

יורם תמרי – אחראי על תא המים, התאחדות חקלאי ישראל

עו"ד חגי עינת – מקורות

עו"ד לילך רזניק 

עדי ויינברג

אסתר אפרת 
אילן מרום

נסים קשת

יועצת משפטית: הלית מגידו
מנהל הוועדה: טמיר כהן
קצרנית: יפה קרינצה

תקנות המים (תעריפי מים המסופקים מאת מקורות)(תיקון), התשס"ו-2005 ותקנות המים (היטלי הפקה)(תיקון), התשס"ו-2005

יעקב ליצמן:

 בוקר טוב, אני מחדש את הישיבה. על סדר היום תקנות המים (תעריפי מים המסופקים מאת מקורות)(תיקון), התשס"ו-2005. מי מציג את הנושא?

אורלי סלע:

נתחיל בתעריפי המים המסופקים מאת מקורות, אסביר את תקנה 3 ואחר כך את תקנה 7. הצורך בתיקון של תקנה 3 הוא בכך שעוד בשנת 1999 בטלה קרן שנקראת קרן איזון, ועמה בטלו היטלים שהיו מתועלים לקרן הזאת והנחות ששולמו על ידה. יחד עם זאת, נוסח התקנות לא שונה בהתאם, ועתה הגיעה העת להתאים את החוק לעובדה שבטלה הקרן הזאת. 

על מנת להימנע מפרשנויות שונות, מוצע כעת לתקן את נוסח התקנה באופן שישקף את המצב הקיים, לפיו בוטלו היטלי האיזון יחד עם אותה קרן איזון, וכעת משולמים היטלי ההפקה על פי 116 לחוק המים.

יעקב ליצמן:

 יכול להיות שאני לא יכול לקיים דיון. השר בן אליעזר חתום על התקנות האלה, האם התקנות הן גם על דעת שר התשתיות החדש? הפרוצדורה היא שהשר החדש צריך לאשר מחדש את הבקשה. מי היום השר, ראש הממשלה?

אורלי סלע:

ראש הממשלה. 

חיים אורון:

לפי מיטב ידיעתי, אדוני היושב ראש, התקנות האלה לא במחלוקת עם אף אחד.

היו"ר יעקב ליצמן:


מי נציג משרד התשתיות?

אורלי סלע:

נציבות המים היא יחידת סמך של משרד התשתיות, ונציב המים הוא המוסמך לנהל את משק המים. 

יעקב ליצמן:

אני לא מערער על סמכותך לדיון הזה, אבל את לא מוסמכת מטעם לשכת השר.

אורלי סלע:

אני נמצאת כאן על דעת סגנית היועצת המשפטית של משרד התשתיות. דובר אתה על זה.

יעקב ליצמן:

 נעשה את זה בדיעבד ואני מקווה שזה בסדר. תמשיכי.

אורלי סלע:

זה ההסבר לתקנה 3, כאשר אני מבקשת להבהיר שבנוסח של תקנה 3 נמחק את המשפט האחרון שאומר: "התעריפים הנקובים בתקנה 7 פסקת משנה (4) כוללים גם תשלום גם תשלום מיוחד". המילים האלה יימחקו, ובזה אנחנו מקבלים טקסט שהוא על דעת כולם. 

אני עוברת להסבר לתקנה 7.1.4. הייתה החלטת ממשלה, ובהתאם לאותה החלטה נחתם בחודש אפריל 2004 הסכם בין נציב המים, משרד האוצר ורשות הטבע והגנים. בהסכם נקבע כי מים שיסופקו לשמירה על ערכי טבע ונוף על ידי חברת מקורות, בתעריף משקף את האספקה הממוצעת של חברת מקורות, אשר הוא על סך של 1.3 שקלים של כל מטר מעוקב מים. על כן מוצע כעת לעגן את אשר קבעו בהחלטת הממשלה ובהסכם האמור בתקנה 7.1.4 לתקנות התעריפים. 

עד לפני שנה וחצי-שנתיים היו קבועות בחוק המים מטרות לשם שימוש במים. תוקן חוק המים על ידי הוספה של מטרה נוספת, שנקראת מים לשמירת ערכי טבע ונוף. אלה מים מיוחדים, והם מוקצים למטרה החשובה הזאת. כאן נקבע תעריף של מים לטובת המטרה הזאת. זאת תכלית התיקון הזה.

יעקב ליצמן:

 יש שאלות?

ערן פולק:

ההסכם הזה נחתם באפריל 2004, כמו שנאמר. העלות הממוצעת של מקורות נמצאת בבחינה מחדש, גם כתוצאה משינוי באנרגיה וגם מפרישה של מפעלי התפלה. בבחינה מחדש, אם יצטרכו לתקן את התעריף נחזור לכאן.

אבשלום וילן:

במחיר של ה-1.30, כמה מתוכו הוא מרכיב ההוצאה הקבועה?

ערן פולק:

יש בחינה מחודשת של התעריף.

אבשלום וילן:

 40% זה הוצאה קבועה, וזה בהחלט צריך להיבדק.

נסים דהן:


אני רוצה לדעת במה מדובר ב-1.30 שקל, על מים שפירים או מושבים?

זאב אחיפז:

מים שפירים.

נסים דהן:


למה שזה לא יותנה שישתמשו במים מושבים? הרי זה המקום היחיד בו יכולים להשתמש במים מושבים בלי בעיה. 

חיים אורון:

אין מים מושבים. 

נסים דהן:


שידאגו שיהיה. 

יעקב ליצמן:

 מי בעד תקנות המים (תעריפי המים המסופקים מאת מקורות)(תיקון), התשס"ו-2005 ותקנות המים (היטלי הפקה)(תיקון), התשס"ו-2005?

הצבעה

בעד - 3

נגד -אין

אושר

יעקב ליצמן:

תודה, התקנות  אושרו. 

טמיר כהן:

עוד לא הסבירו את התקנה השניה. 

היו"ר יעקב ליצמן:


בסדר, הצבענו כבר, אז עכשיו שמישהו יסביר את התקנה השניה. 

אורלי סלע:

את הסעיף השני כדאי שאיש מקצוע יסביר.

זאב אחיפז:

היטלי הפקה משלם כל מפיק מים, וזה אמור לשקף את זה שעלות המים במדינה גבוהה.

נסים דהן:


הוא משלם גם אם הוא חפר את הבאר בעצמו.

זאב אחיפז:

כן. אנחנו רוצים שההיטלים יהיו כלי יותר אמיתי. רוב המים לחקלאות באים ממאגרים ברמת הגולן והמים שם נאגרים ומנוצלים לחקלאות. כמויות המים משתנות, תלוי אם שנה גשומה או שחונה.

אבשלום וילן:

 לפי נפח מאגרי המים?

זאב אחיפז:

כן. מנגד יש אפשרות להעלות מים מהכינרת, מה שאנחנו לא רוצים, ויש קידוחים שמנוצלים באופן חלקי. אנחנו רוצים ליצור מערכת אקוויפר בזלת, מאגר שאפשר להשתמש בו ועד היום משתמשים בו רק לצרכים ישירים. בשנה שחונה מקצצים בצריכה או שואבים מהכינרת. ברמת הגולן אנחנו מנסים להגיע לכך שההיטלים ישקפו את המחסור האמיתי. היטל על הקידוחים יותר גבוה כדי לחסוך את המים לאותן שנים שחונות. 

יורם תמרי:

זאת הפעם הראשונה שהצלחנו להגיע להסכמה. אנחנו מקבלים את הרעיון שיצא מנציבות המים, ומבקשים שהעניין הזה יוחל על כל מפיקי המים האחרים. יכול שיהיה היטל שונה לכל מקור מים. אם זה היה, אנחנו רוצים להניח שזאת אבן הפינה .

חיים אורון:

הדרוזים בתוך הסיפור הזה הם אוגרי מים?

זאב אחיפז:

כן, התחולה היא גיאוגרפית.

חיים אורון:

דרוזי שיש לו שם 100 מים ישלם את ההיטל?

זאב אחיפז:

תלוי בהגדרה של קריטריון המים. אם הוא תופס מים מנחל ישלם את ההיטל ישלם בהתאם למים עיליים או מי שטפונות.

נסים דהן:


לא אשאל על יהודים בקיבוצים ומושבים שאוגרים מים ומשתמשים בהם.

יורם תמרי:

על שטפונות אין היטל.  

יעקב ליצמן:

תודה רבה, הצבענו כבר. אני נועל את הישיבה.

הישיבה ננעלה בשעה 10:50.

